Šulerjo a wučerjo Wojerowskeje zakładneje šule „Handrij Zejler“ w swojim dotalnym twarjenju hižo předołho njebudu. Woni na nowe městno přećahnu a něšto wažne sobu wozmu.
Wojerecy (AK/SN). Wojerowska Zakładna šula „Handrij Zejler“ Při Worjole přećehnje do twarjenja bywšeje wyšeje šule „Na kromje města“. Na nowej městnosći wobchowa zakładna šula dale mjeno Handrija Zejlerja. To su Wojerowscy měšćanscy radźićeljo na swojim wčerawšim posedźenju jednohłósnje wobzamknyli. Z tym wotpowědowachu přeću staršiskeje přirady, poručenju šulskeje konferency a stejišću krajneho zarjada za šulu a kubłanje. „Smy prašenje tež w šulerskim parlamenće rozjimali. Tež tam bě přezjednosć, zo ma naša šula mjeno Handrija Zejlerja nosyć“, podšmórny jeje nawodnica Petra Šenkowa. Wojerowske kubłanišćo je wot lěta 2001 po serbskim fararju a basniku pomjenowane.
szl_Latn szl_Latn